Warcraft (séria)

***Séria Warcraft*** je séria počítačových hier, noviel a stolových hier, vymyslená firmou *[[Blizzard Entertainment]]*. Hry sa odohrávajú vo fiktívnych svetoch Azeroth a Outland.

## Príbeh
Dej prvej a druhej hry je centralizovaný okolo vojen medzi Alianciou a Hordou (primárne ľuďmi a orkami). Orkovia sú rasa pochádzajúca zo sveta Draenor, ktorá bola niekoľko rokov pred začiatkom deja Warcraftu skazená démonmi skrze černokňažníka Gul'dana s cieľom zničiť vyspelú rasu draeneiov, obývajúcu Draenor spoločne s orkmi. Počas vojny však Gul'dan a jeho černokňažníci vypustili na svet obrovské množstvá démonickej mágie (označovanej v hre ako Fel), čím spôsobili postupné vymieranie života na Draenore.

Počas tohto úpadku orkského sveta bol Gul'dan kontaktovaný mágom Medivhom, ktorý mu poskytol informácie o svete ľudí, Azerothe. Gul'dan nechal vystavať Temný Portál na Draenore, kým Medivh postavil jeho menší náprotivok na Azerothe a následne spoločne vytvorili most medzi oboma svetmi.

### Prvá vojna (Warcraft: Orcs and Humans)
Dej hry je vyrozprávaný hlavne cez knihy a ďalšie médiá, kým misie v hre majú dvojitý výsledok, podľa toho, za ktorú stranu hráč hrá (to isté platí aj o Warcraft II: Tides of Darkness).

Po vstupe na Azeroth v oblasti Čierneho močiaru (Black Morass) sa orkská Horda dostala do stretu s ľudským kráľovstvom Stormwind (Azeroth v pôvodnej hre), hraničiacim s močiarmi. Ľudia pôvodne zaznamenali úspechy proti prvým orkským klanom, ktoré prešli na Azeroth, ale Horda bola schopná stále viac tlačiť na stormwindské mestá, až kým neobľahla Stormwind City, hlavné mesto kráľovstva.

Medzitým bol Medivhov učeník Khadgar schopný odhaliť, že jeho majster bol celý čas posadnutý pánom démonov, Sargerasom, a priviedol orkov na Azeroth s cieľom získať späť svoje telo, ktoré zničila Medivhova matka, Aegwynn. S pomocou veliteľa ľudských vojsk, Anduina Lothara, a polorkou Garonou sa Khadgarovi podarilo Medivha zabiť. V tom istom momente Gul'dan naviazal telepatické spojenie s Medivhom/Sargerasom a pokúsil sa zistiť lokáciu Sargerasovej hrobky. Hoci uspel, upadol na nejaký čas do kómy. Toto využil ork Orgrim Doomhammer, ktorý v súboji porazil a zabil Warchiefa (titul vodcu Hordy, v českom preklade kníh označovaný ako "Velký náčelník") Blackhanda, ktorý bol len bábkou černokňažníkov. Hoci Orgrim chcel priviesť orkov späť k ich tradičnému spôsobu života, musel pokračovať v boji, ak chcel zabezpečiť prežitie svojej rasy na Azerothe. Tak začalo obliehanie Stormwindu.

Stormwindské vojská z predných línií viedol Anduin Lothar a celkovú organizáciu obrany si vzal na starosť kráľ Llane Wrynn. Nejaký čas to vyzeralo, že mesto vydrží, ale potom zapracovali černokňažnícke kúzla a Garona, ktorá bola dovtedy verná Stormwindu, zavraždila kráľa a ušla. Bez svojho vodcu začali ľudské vojská strácať pôdu. Anduin Lothar bol schopný naviesť veľa obyvateľov mesta, vrátane značnej časti vojakov a Llanovho jediného syna a dediča, Variana, do prístavu. Zvyšky obyvateľstva Stormwindu zamierili na sever, do najväčšieho kráľovstva ľudí, Lordaeronu.

Prvá vojna skončila po piatich rokoch bojovania víťazstvom Hordy.

### Druhá vojna (Warcraft II: Tides of Darkness)
Po príchode do Lordaeronu boli utečenci zo Stormwindu prichýlení lordaeronským kráľom Terenasom Menethilom II. Ten prisľúbil princovi Varianovi Wrynnovi a Anduinovi Lotharovi, že pomôže poraziť Hordu a dobyť územia Stormwindu späť. Terenas zorganizoval stretnutie vládcov ľudských kráľovstiev a presvedčil ich, aby poskytli svoje vojská na boj proti Horde. Tak vznikla Aliancia zložená z kráľovstiev Lordaeronu (kráľ Terenas Menethil II.), Gilneasu (kráľ Genn Greymane), Stromgardu (lord Thoras Trollbane), Kul Tirasu (najvyšší admirál Daelin Proudmoore), Alteracu (kráľ Aiden Perenolde) a Stormwindu (princ Varian Wrynn, regent Anduin Lothar). Okrem toho sa pridal aj Dalaran, mestský štát ovládaný mágmi. Anduin Lothar bol schopný zabezpečiť pomoc elfského kráľovstva Quel'Thalas, ktoré vyslalo na pomoc menšiu flotilu a oddiel hraničiarov.

Ďalšia pomoc prišla od Cirkvi Svätého Svetla. Ako odpoveď na smrť kňazov zo Stormwindu bol vytvorený Rád Striebornej ruky. Títo paladini slúžili ako elitné oddiely Aliancie a okrem boja boli schopní posilňovať ostatných vojakov a liečiť. Velenie nad Striebornou rukou bolo dané Utherovi, ktorý počas vojny dostal prezývku Lightbringer (Prinášač Svetla).

Warchief Doomhammer medzitým nezaháľal. Vytvoril spojenectvo s jedným z goblinských obchodných princov a tiež s trollským Amanijským impériom, ktoré bolo odvekým nepriateľom vznešených elfov z Quel'Thalasu. Orgrim vedel, že ľudia budú bojovať proti Horde a tak sa rozhodol dobyť pre Hordu celý Azeroth. Hoci jeho cieľom bolo priviesť orkov späť k ich pôvodnému štýlu života, uvedomoval si cenu Gul'dana a preto ho nechal žiť. Černokňažník pre Hordu vytvoril nových elitných vojakov, Rytierov smrti. Išlo o duše černokňažníkov zabitých Orgrimom a jeho vernými, vložené do tiel padlých Stormwindských rytierov. Okrem toho sa orkom z klanu Dragonmaw podarilo objaviť artefakt známy ako Duša démona, pomocou ktorého zotročili červených drakov a vytvorili letku pre Hordu.

Prvým z výbojov Hordy na severe bol útok proti trpasličiemu klanu Dark Iron (Temné železo), sídliacemu v hore Blackrock. Horda bola schopná pevnosť obsadiť a zahnať trpaslíkov do hlbín Blackrocku. Po dobytí horskej pevnosti Horda pokračovala na sever, kde sa dostala do boja s kráľovstvom trpasličieho klanu Bronzbeard (Bronzová brada), Khaz Modanom. Hoci Horda bola schopná vojská Khaz Modanu poraziť, nepodarilo sa im dobyť horu Ironforge, centrum Khaz Modanu a sídlo kráľa Magniho Bronzbearda. Orgrim ponechal jeden z klanov, aby obliehal Ironforge a vydal sa na sever, kde ho už čakala flotila, ktorú Horde postavili goblini. Horda bola naložená na obrovské juggernauty a vydala sa k južným pobrežiam Lordaeronu.

Hoci na mori hliadkovali flotily Kul Tirasu (toto ostrovné kráľovstvo bolo najviac známe pre svoje námorníctvo) a Lordaeronu, Horda sa s pomocou drakov dostala bez väčších problémov na sever. Tam, v oblasti Hillsbrad, na nich čakalo aliančné vojsko vedené Anduinom Lotharom. Hoci Horda musela ustúpiť, dokázala sa prebiť na severovýchod, do oblasti Hinterlands. Tam sa dostali do kontaktu s trpasličím klanom Wildhammer (Divoké kladivo) a jeho jazdcami na gryfonoch. Orgrim nakoniec dostal svoje vojsko cez horské priesmyky na sever, ale zanechal časť Hordy za sebou. Lothar bol nútený rozdeliť svoje vojsko na dve časti. Kým on sa vysporiadal s Hordou v Hinterlands, jeho zástupca, paladin Turalyon, prenasledoval zvyšok Hordy na sever, do severného Lordaeronu.

V srdci Lordaeronu bola Horda schopná dosiahnuť viacero víťazstiev. Na ostrove Caer Darrow našiel Gul'dan prastarý elfský runový kameň, vďaka ktorému bol schopný upraviť ogrov, ktorých so sebou Horda priviezla z Draenoru. Tak bolo vytvorené veľké množstvo dvojhlavých ogrov, ktorí slúžili ako mágovia Hordy. Orkovia sa však v Lordaerone dlho nezdržali. Zamierili na sever, k územiam Quel'Thalasu a Zul'Amanu, hlavného mesta Amanijského impéria.

Turalyonove vojská boli schopné dobehnúť Hordu až keď spoločne s trollmi začala vypaľovať južné oblasti Quel'Thalasu. Boje začali v lesoch, no Orgrim sa rozhodol pre zdrvujúci útok proti Silvermoonu, hlavnému mestu vznešených elfov. Draci boli vyslaní, aby elfskú metropolu vypálili a pripravili tak elfské vojská o velenie. Tento plán však zlyhal, keďže mesto bolo chránené nepreniknuteľným štítom, napájaným Slnečnou studňou, zdrojom elfskej mágie.

Vediac, že bitku o Quel'Thalas prehral, Orgrim zozbieral zvyšky Hordy a ustúpil cez hory na juh. Dostal sa tak do blízkosti Alterackých hôr, ktoré boli sídlom kráľovstva Alterac. Čeliac vojsku, ktoré mnohonásobne prevyšovalo jeho vlastné, sa kráľ Perenolde rozhodol zmeniť strany a uvoľniť Horde cestu cez hory. Tak sa Orgrim Doomhammer a jeho vojsko ocitli na východných brehoch jazera Lordamere, neďaleko hradieb mesta Lordaeron, srdca Lordaeronu a celej Aliancie.

Obliehanie začalo a Horda sa dostala cez hradby. Obrancovia mesta boli pripravení brániť mesto do posledného dychu. Našťastie sa v poslednom momente ukázali posily. Turalyonove vojsko a vojsko Quel'Thalasu, vedené veliteľom Lor'themarom Theronom a kapitánkou Alleriou Windrunner spoločne zaútočili na Hordu a zatlačili ju od Lordaeronu. Orgrim bol pripravený ustúpiť na juh cez Alterac, ale nad alterackými pevnosťami viali vlajky Stromgardu. Thoras Trollbane bol informovaný o Perenoldovej zrade a vyslal vlastné jednotky, ktoré bez boja obsadili Alterac. Okrem toho musel Orgrim čeliť zrade. Gul'dan spoločne so svojmi vernými ušiel z boja a vydal sa smerom k miestu, kde bola zakotvená flotila Hordy. Orgrim za ním vyslal svoje vlastné vojská a so zvyškom svojich síl začal ustupovať na juh. Táto bitka znamenala koniec Hordy, keďže odvtedy sa orkovia už nezmohli na žiaden odpor.

Gul'dan získal kontrolu nad časťou flotily a vyplával na more. Bol prenasledovaný vojskom, ktoré za ním vyslal Doomhammer, veleným synmi predchádzajúceho Warchiefa, Dal'rendom a Maimom (ktorí napriek nenávisti k Doomhammerovi zostali verní Horde). Gul'dan sa dostal na miesto, kde bola Sargerasova hrobka a vyzdvihol ju z dna mora. Spolu so svojimi vernými hrobku otvoril a vstúpil do nej spoločne so svojimi černokňažníkmi. Blackhandovým synom sa podarilo dostať k ostrovom a v bitke ich vojsko pozabíjalo Gul'danových verných. Do samotnej hrobky ale nevstúpili, keďže videli, ako z nej začali prúdiť démoni. Gul'dana ani černokňažníkov, ktorí s ním vstúpili do hrobky, už nikto nevidel.

Hlavná sila Hordy neustále ustupovala pred spojeným vojskom Aliancie, ktorému sa podarilo obsadiť Khaz Modan a vrátiť ho klanu Bronzbeard. Doomhammer sa rozhodol čeliť Aliancii pri Blackrocku, hoci stál proti veľkej prevahe. V jednej z posledných bitiek Druhej vojny bola Horda porazená, ale Doomhammer dokázal v súboji zabiť Anduina Lothara. Následne bol však zajatý Turalyonom, ktorý prevzal velenie vojska. Aliancia sa dostala až k Temnému Portálu, kde zviedla poslednú bitku so zvyškami Hordy bez velenia. Rytieri smrti, ktorí zostali pri Horde až do konca, boli schopní spoločne s niekoľkými orkmi ujsť späť do Draenoru. Bitka skončila, keď Khadgar uzavrel Temný Portál.

Blackhandovi synovia boli schopní ujsť spolu so svojimi klanmi Black Tooth Grin a Blackrock (ich pôvodný klan, ktorého velenie prevzali po Doomhammerovom zajatí). Klan Dragonmaw spolu so svojimi drakmi tiež prežil a stále držal starú trpasličiu pevnosť Grim Batol. Väčšina Hordy však bola zajatá a umiestnená do internačných táborov na území Lordaeronu a Stromgardu. Severne od miesta, kde stál Temný Portál bola postavená pevnosť Nethergarde, ktorej účelom bolo strážiť trhlinu, ktorá po ňom zostala, pre prípad, že by sa zvyšným orkom z Draenoru znovu podarilo vybudovať most medzi svetmi. Varian Wrynn bol korunovaný za kráľa Stormwindu a obnova zničeného kráľovstva začala.

Druhá vojna skončila zdrvujúcou porážkou Hordy.

### Tretia vojna (Warcraft III: Reign of Chaos)
Začala 15 rokov po druhej. Medzi 2. a 3. vojnou bolo veľa menších udalostí ktoré pramenili z odvekej nenávisti medzi Alianciou a Hordou. Ale stalo sa to o čom hovorili staré proroctvá. Keď sa preleje kalich krvi a nenávisti tak začne horieť obloha a na zem sa znesie temný tieň záhuby… a jedného dňa skutočne začali horieť nebesá. Na zem sa začala znášať Pohroma. Pohroma pod vedením nekromancera Kel'Thuzada. (pozri: Mor v Severných krajinách, Andorhal a Pohroma) Prorok Medivh, ktorý chcel odčiniť svoje hriechy, sa rozhodol, že varuje národy východného kráľovstva pred Pohromou, ktorá dláždila cestu príchodu Plamennej Légie (pozri Plamenná Légia). Upozornil všetkých pred príchodom Plamennej Légie. Povedal že šancu na záchranu majú len v bájnej zemi Kalimdor. V Kalimdore sa nakoniec stretli ľudia a orkovia, ktorí boli nútení uzavrieť mier. Nakoniec sa k nim pridali aj bájni noční elfovia, ktorí na nich z počiatku útočili. Potom nasledovala bitka na Hore Hyjal pri Strome sveta, kde sa tri armády - ľudí, orkov a elfov, ktoré sa spoločne spojili proti Plamennej légii.  Archimonde ako vodca Légie nakoniec padol.

V "súčasnosti" sa rasy sveta Warcaftu dajú rozdeliť na dve hlavné strany: Aliancia a Horda (to isté zloženie ako hrateľné rasy v hre World of Warcraft), a na množstvo ďalších nepriateľských a neutrálnych strán ako: nemŕtvi Scourge – alebo Pohroma (prvotní nemŕtvi, slúžia Kráľovi lichov), Plamenná légia (zlí eredarovia z Argusu a iní démoni z vesmíru), Illidari, najprv nepriatelia a nakoniec spojenci proti Légii, či fanatickí služobníci Starých bohov.

## Postavy
Vo svete Warcraftu je mnoho postáv, ktoré možno rozdeliť medzi základné strany: Aliancia, Horda, neutrálny.

### Aliancia
* *princ Arthas Menethil:* Syn kráľa Terenasa Menethila. Jedna z hlavných postáv Warcraftu. Zo začiatku bol nádejným a mocným princom, ktorý sa stal členom rádu Silver Hand a dokázal že je schopným paladinom. Ako princ sa mal stať kráľom. V jeho srdci mala miesto Jaina Proudmoorová, s ktorou sa poznal už ako malý chlapec. Bohužiaľ si mladý princ až príliš vážil svoju zem a miloval svoj ľud. Keď v severných krajinách prepukol mor (predzvesť Pohromy) vydal sa na cestu, ktorá bola jeho poslednou. Bol až príliš zapálený pre boj. Neváhal vyzabíjať obyvateľov jedného mesta aby ho tím uchránil pred morom. Taktiež sa bezhlavo pustil do sledovania démona Mal'Ganisa. Keď sa dostane do Northrendu, zastihne ho kráľovský posol a prikáže mu aby sa vrátil. Arthas radšej potopí svoje vlastné lode aby sa jeho muži nevydali do Lorderonu. Tu sa dozvie o runovom meči Mrazivý Smútok (Frostmourne) od svojho priateľa a učiteľa Muradina. Pri útoku nemŕtvych pod velením Mal'Ganisa utečie spolu s Muradinom hľadať Frostmourne. Nájde ho v malej jaskyni v kocke ľadu. Hneď, ako meč získa, vydá sa Arthas na Mal'Ganisa, ktorý mu pred smrťou vyjaví budúcnosť. Arthas sa potom vo veľkej sláve vracia do Lorderonu kde však zabije svojho otca a sám sa chopí moci. A tu sa začína cesta rytiera smrti Arthasa budúceho kráľa Lichov.

* *Lady Jaina Proudmoore:* Jedna z troch detí Grand Admirála Daelina Proudmoora a Katherine Proudmoore. Jaina bola poslaná na štúdium k najlepším učiteľom a čarodejníkom do Dalaranu. Strávila tu v podstate svoju mladosť. Do svojich 23 rokov sa vzdelávala u najväčších vtedajších kúzelníkov Azerothu. Patril k ním hlavne Antonidas. Bola veľmi talentovaná. V Dalarane sa stretavala aj s Arthasom. Bol o rok starší od nej a zo začiatku ním pohŕdala lebo bol synom kráľa. Ale neskôr začala zisťovať že nie je rozmaznaný ale schopný mladý gentleman, ktorému nie sú cudzie slušné spôsoby ani boj. Arthas sa jej začne odcudzovať až keď mu hlavu pobláznia myšlienky na pomstu svojho ľudu. Bola jediná, ktorá počúvla výzvy Medivha, Posledného strážcu. Stala sa veliteľkou expedície Lordaeronu na Kalimdor. Po víťazstve na Hyjale pod jej schopným velením udržiavala mier medzi Alianciou a Hordou.

* *Uther the Lightbringer:* Najslávnejší paladin, ktorý kedy žil. Bol učnom arcibiskupa Faola. Uther bol rodený vodca a mal veľké srdce. Bol Arthasov priateľ aj učiteľ. Arthas ho zabil. Tesne pred smrtou povedal: Nech zhoríš v pekle Arthas.

* *Anduin Lothar (známy ako Lev Azerothu):* Veľký bojovník a vodca. Keď orkovia dobyli Stormwind, priplával so zvyškom ľudí, čo prežili do Lordareonu. Tu v Southshore im domáci pomohli, ako len mohli. Medzi prežitými bol aj syn kráľa Llaneho, Varian, právoplatný následovník stormwindského trónu a v budúcnosti aj starší priateľ Arthasa. Vydali sa do Lordaeronu, hlavného mesta za kráľom. Vedeli, že vypukne vojna, avšak kráľ Terenas a ostatní králi sa zhodli na vymenovaní Anduina, ktorý bol schopný vytrénovať schopnú armádu na porazenie orkov. Tak vznikla Aliancia Lordaeronu - preživští zo Stormwindu, Kráľovstvá z Lordaeron, klan Wildhammer z Aerie Peak a takisto elfovia z Quel'Thalas a napokon trpaslíci z Khaz Modan. Spolu s priateľom mágom Khadgarom sledovali nových bojovníkov zvaných paladinovia, zvolení arcibiskupom Faolom. Boli to rytieri svetla, zmiešaní bojovníci a kňazi. Z hŕstky prvých paladinov si vybral Anduin mladého paladina Turalyona, ktorý sa stal jeho pobočníkom. Postupne sa im darilo odolávať útokom Hordy, avšak kvôli zrade Perelnolda Horda prenikla až k hlavnému mestu, kde však Aliancia dokázala vzdorovať a odraziť útok. Zatlačili ich až k hore Blackrock, kde však Anduin čelil obrovskej presile, pričom stál zoči voči Orgrimovi Doomhammerovi, ktorý ho nakoniec zdolal. Zomrel ako hrdina.

* *Admirál Daelin Proudmoore:* vládca Kul Tirasu, admirál Aliančnej flotily.

## Geografia
### Svet Azeroth
Hlavným dejiskom príbehu Warcraft je planéta Azeroth. Je tvorený viacerými kontinentmi, ktoré vznikli po zničení najväčšieho kontinentu Kalimdor pred 10000 rokmi. Ide o:

**Východné kráľovstvá (Eastern Kingdoms):** Na tomto kontinente sa odohrávala väčšina príbehu prvých dvoch hier. Je kolískou ľudskej rasy, rovnako ako domovom trpaslíkov, gnómov, vznešených elfov, lesných trolov, lesných trolov a iných, menej významných rás. Na juhu tohto kontinentu sa nachádza Temný Portál, ktorým prešli orkovia z Draenoru. Kontinent je tvorený tromi časťami: Lordaeron (severný subkontinent), Khaz Modan (severná časť južného subkontinentu) a Azeroth (južná časť južného subkontinentu). V Lordaerone sa nachádza elfské kráľovstvo Quel'Thalas, zvyšky impéria lesných trolov, Zul'Aman a ľudské kráľovstvá Lordaeron, Dalaran, Gilneas a Stromgarde. Leží tu tiež hlavné mesto trpasličieho klanu Wildhammer, Aerie Peak. Khaz Modan (preklad: Khazova hora) a Azeroth nemajú presne vymedzené hranice. Táto oblasť je menej osídlená ako Lordaeron. Leží tu trpasličie kráľovstvo Khaz Modan, ktoré ovláda klan Bronzebeard a tiež pôvodné sídlo klanu Wildhammer, Grim Batol. V tejto oblasti sa nachádzajú aj menšie dediny Wildhammerov. Južnejšie sú spálené oblasti, ktoré sú domovom posledného veľkého trpasličieho klanu, Dark Iron, vrátane hory Blackrock, ktorá sa neskôr stala pevnosťou orkov. Za touto pustatinou ležia úrodné zeme Stormwindského kráľovstva. Juhozápadný cíp kontinentu tvorí džungľa, kde ležia zvyšky impéria pralesných trollov, Zul'Gurub. Juhovýchod je tvorený močiarmi, ktoré vďaka pôsobeniu Temného Portálu čiastočne vyschli a zmenili sa na pustatinu podobnú Draenoru. Pri západnom pobreží kontinentu leží niekoľko súostroví, ako Kul Tiras a Tol Barad.

**Zlomené Ostrovy (Broken Isles):** Najmenší kontinent na Azerothe. Vo Warcrafte sú z neho prítomné len ostrovy, a samotný kontinent sa objavuje až v hre World of Warcraft: Legion.

**Northrend: Severný kontinent.** Juhovýchod je tvorený tajgou a s výnimkou juhozápadného cípu, kde je tundra a magicky udržiavanej džungle v doline severne od tejto tundry je celý kontinent pokrytý snehom. Je to domovina nemŕtvych, nerubianov, impéria ľadových trollov, Zul'Drak, a tajomnej rasy vrykulov. Na ostrove Coldarra pri západnom pobreží sídlia modrí draci. Časť príbehu hry Warcraft III sa odohráva na tomto kontinente, rovnako ako World of Warcraft: Wrath of the Lich King.

**Pandaria:** Počas príbehu Warcraftu bol tento južný kontinent zahalený v nepriechodnej hmle a nikto o ňom takmer nič nevedel. Pochádzajú z neho pandareni, ktorí sa občas zjavujú v príbehu Warcraftu III.

**Kalimdor:** Kontinent, ktorý bol mnohými považovaný len za mýtus až do času Warcraftu III, kedy sa naň dostali ľudia a orkovia. Je to západný okraj pôvodného Kalimdoru a je domovom pre veľké množstvo rás. Najznámejšími sú taureni obývajúci stepi v strednom Kalimdore a noční elfovia, ovládajúci lesy na severe kontinentu. Juh je tvorený púšťami. Po Tretej vojne sa stal domovom orkskej rasy, ktorá sa usídlila na východnom pobreží stredného Kalimdoru, rovnako ako aj trollského kmeňa Darkspear. Južne od územia orkov, trollov a taurenov vznikol ľudský mestský štát Theramore. Na západnej strane kontinentu sa nachádza niekoľko ostrovov. Mnohé z nich sú obývané nočnými elfmi.

#### Hlavné mestá
Množstvo rás a rôznych frakcií v rámci týchto rás znamená, že opísať všetky hlavné mestá je zložité. Mnohé z nich boli spomenuté až v hre World of Warcraft, prípadne v textových prílohách k hrám Warcraft. Základom príbehu sú však Horda a Aliancia, ktoré počas príbehu hry viackrát zmenili svoje hlavné sídla.

##### Horda
Počas Prvej vojny orkovia ešte nemali domovinu a ich mestá slúžili len ako základné tábory pre ďalšie výboje. Išlo o mestá Rockard a Stonard nachádzajúce sa v Čiernom močiari. Po páde Stormwindu boli schopní ovládnuť vrchnú časť pevnosti Blackrock, ktorá sa stala hlavným sídlom Hordy. Po prehre bol Blackrock obsadený preživšími klanmi, avšak tieto vytvorili vlastnú, Temnú Hordu. Orkovia nemali vlastné hlavné mesto až do časov Tretej vojny. Po jej konci bol postavený Orgrimmar, ktorý odvtedy slúži ako oficiálne hlavné mesto Hordy, aj keď náčelník sa môže rozhodnúť vládnuť z iného mesta, hlavne keď ide o príslušníka inej rasy ako obyvatelia Orgrimmaru. Príkladom takéhoto náčelníka je Sylvanas Windrunner, ktorá zrejme vládne zo svojho sídla v Undercity.
* *Orgrimmar:* mesto na severe púštnej krajiny Durotar na východnom pobreží kontinentu Kalmidor, hlavné mesto Hordy a orkov
* Darkspear Hold: na najväčšom z Ostrovov ozvien, pri južnom pobreží Durotaru, hlavné mesto trollského klanu Darkspear (hrateľní trolovia vo WoW)
* *Thunder Bluff:* v Mulgore, juhozápadne od Durotaru, hlavné mesto taurenských kmeňov
* *Undercity:* na severozápade Lordaeronu, rozšírené väzenia a kanály pod mestom Lordaeron, hlavné mesto Opustených (Forsaken, hrateľní nemŕtvi vo WoW)
* *Silvermoon:* na severovýchodnom okraji Lordaeronu, hlavné mesto krvavých elfov
* Bilgewater Harbor: ostrov severovýchodne od Orgrimmaru, hlavné mesto Bilgewater Cartel (hrateľní goblini vo WoW)

##### Aliancia
Aliancia nebola nikdy centralizovanou silou ako Horda. Aliancia je spojenectvom viacerých štátov, ktoré počas mnohých období nemá oficiálneho vodcu a za hlavné mesto je možné považovať jej najmocnejšie a najväčšie mesto, prípadne sídlo najväčšieho kráľovstva alebo miesto, kde sa odohrávajú stretnutia. Jej hlavné mestá teda nikdy neboli oficiálne. Po vzniku prvej Aliancii (Aliancia Lordaeronu) počas Druhej vojny bolo hlavným sídlom Hlavné Mesto (Capital city) v Lordaerone. Po skončení vojny Hlavné Mesto zostalo neoficiálnym sídlom Aliancie. Po páde Lordaeronu a následnom zlyhaní Aliancie o znovudobytie Hlavného Mesta, sa najmocnejším kráľovstvom stal Stormwind (posilnený o utečencov zo severu). V skutočnosti však nič nenaznačovalo, že by Stormwind ako mesto bol považovaný za hlavné sídlo modernej Aliancie. Situácia sa zmenila neskôr, keď bol Varian Wrynn, kráľ Stormwindu, vyhlásený za Vysokého kráľa Aliancie a Stormwind začal zastávať rovnakú rolu ako Hlavné Mesto počas Druhej vojny. Vyzerá to, že aj po smrti Variana Wrynna je Stormwind považovaný za hlavné sídlo Aliancie.
* *Darnassus* (noční elfovia)
* *Exodar* (draenei spojení s Alianciou, sídlom neutrálnych draenei je Shattrath)
* *Ironforge* (trpaslíci, počas Warcraftu len klan Bronzebeard)
* Gnomeregan (gnómovia, čiastočná kontrola)
* *Stormwind* (ľudské kráľovstvo Stormwind) (nepísané hlavné mesto aliancie)
* Gilneas (ľudské/worgenské kráľovstvo Gilneas)
* Theramore (ľudský mestský štát, ktorý je vazalom Stormwindu, zničený vo World of Warcraft: Mists of Pandaria)
* Dalaran (mestský štát ľudí a vznešených elfov, súčasťou Aliancie do Tretej vojny a neskôr od World of Warcraft: Mists of Pandaria do začiatku World of Warcraft: Legion)

##### Ostatné nepriateľské a neutrálne
* *Undermine* (Goblini)
* *Zul'Gurub* (Trolovia z džungle)
* *Azjol-Nerub* (Nerubiani)
* *Gun'Drak* (Ľadoví Trolovia)
* *Zul'Aman* (Lesní Trolovia)
* *Zul'Farrak* (Púštni Trolovia)
* *Gnomeregan* (Malomocní a zelení gnómovia)
* Steamwheedle Cartel (Goblini)
** *Gadgetzan* (Goblini)
** *Ratchet* (Goblini)
** *Booty Bay* (rybárske mestečko a prístav na juhu Eastern Kingdoms, Goblini, Ludia, Trollovia, Orkovia, atd)
** *Mudsprocket* (mesto na juhu Dustwallow Marsh, goblini a jeden živý obor z klanu Stonemaul)
* *Black Citadel* (Pevnosť na juhu Outlandu v kraji zvanom Shadowmoon valley. Ovládal ju zlý pán Magtheridon. Po jeho zvrhnutí ho začal ovládať padlý lovec démonov Illidian spolu s Lady Vashj a Kael´thasom)
* *Dalaran* Mesto čarodejníkov Kirin Tor. Bolo strediskom kultúry, ale hlavne vzdelania pred Treťou vojnou. Čarodejníci ho vybudovali na juhu jazera Lordamere. Bola to pôvodne bašta proti orkom útočiacim zo šírych plání južného kráľovstva poháňaní sedliakmi z juhu. Počas Tretej vojny bolo toto nádherné mesto zničené Archimondom. Po vojne ho čarodejníci obklopili nepreniknuteľnou aurou. Za pomoci všetkých zostávajúcich čarodejníkov sa podarilo mesto preniesť až do Northrendu. Momentálne sa Dalaran vznáša nad Crystalsong Forest v Northrende a poskytuje akési útočisko pre Hordu aj Alianciu zároveň.
* *Shattrath City* Neutrálne mesto v Outlande, nachádzajú sa tu utečenci z celého Outlandu, ale aj bytosti Naaru draenei a krvaví elfovia.

## Hlavné časti série

## Iné médiá
### Knihy
* *Warcraft: Archive*
** **'
** **'
** **'
** **'
* *Warcraft: War of the Ancients Trilogy - Válka Prastarých*
** *[[The Well of Eternity - Studna věčnosti]]*
** *[[The Demon Soul - Duše démona]]*
** *[[The Sundering - Rozdělení]]*
* *[[World of Warcraft: Cycle of Hatred - Kruh nenávisti]]*
* *World of Warcraft: The Chronicles of War*
** *[[World of Warcraft: Rise of the Horde - World of Warcraft: Zrod Hordy]]*
** *[[World of Warcraft: Tides of Darkness - World of Warcraft: Příliv temnoty]]*
** *[[World of Warcraft: Beyond the Dark Portal - World of Warcraft: Za temným portálem]]*
* *World of Warcraft: Night of the Dragon - Noc draka*
* *[[World of Warcraft: Arthas: Rise of the Lich King - World of Warcraft: Arthas: Zrod krále lichů]]*
* *World of Warcraft: Stormrage*
* *World of Warcraft: The Shattering: Prelude to Cataclysm*
* *World of Warcraft: Thrall: Twilight of the Aspects*
* *World of Warcraft: Wolfheart*
* *World of Warcraft: Tides of War*

### Stolové hry
* **' – strategická [[stolová hra]] od [[Fantasy Flight Games]] založená na ''Warcraft III''
* **' – hra na hrdinov od Sword & Sorcery
* *[[World of Warcraft: The Board Game]]* – stolová hra založená na MMORPG hre *World of Warcraft* vydaná taktiež firmou Fantasy Flight Games
* *[[World of Warcraft Trading Card Game]]* – zberateľská kartová hra založená na hre *World of Warcraft* od Upper Deck Entertainment

## Iné projekty

## Externé odkazy
* Dejiny sveta Warcraft 

 


Kategória:Strategické počítačové hry
Kategória:Počítačové hry
Kategória:Série počítačových hier